94/1989 Zb

DOHODA

    medzi  vládou  Československej  socialistickej  republiky
  a vládou Kórejskej ľudovodemokratickej republiky o spolupráci
            v oblasti zdravotníctva a lekárskych vied

    Vláda   Československej  socialistickej   republiky  a   vláda
Kórejskej  ľudovodemokratickej  republiky  za  účelom  upevnenia a
rozvoja  priateľských  vzťahov  a  spolupráce  medzi národmi oboch
štátov a ďalšieho rozvoja spolupráce a výmeny skúseností v oblasti
zdravotníctva a lekárskych vied sa dohodli takto:

                               Čl.1

    Obe zmluvné strany budú spolupracovať a vymieňať si skúsenosti
v oblasti  zdravotníctva a  lekárskych vied  na úseku  organizácie
liečebno-preventívnej  starostlivosti a  zabezpečenia obyvateľstva
liekmi, organizácie  hygienickej a protiepidemiologickej  služby i
boja  s   infekčnými  a  parazitologickými   ochoreniami,  ochrany
životného  prostredia,  prípravy  a  zdokonaľovania zdravotníckych
pracovníkov,  organizácie  vedeckých  zdravotníckych  výskumov a v
ostatných dôležitých otázkach.
------------------------------------------------------------------
1) Tu sa uverejňuje slovenský preklad. 

                               Čl.2

    Obe zmluvné strany si budú vymieňať plány spolupráce v oblasti
zdravotníctva  a   lekárskych  vied, ktoré  zaujímajú obe  zmluvné
strany, odborné časopisy a informačné materiály. 

                               Čl.3

    Obe  zmluvné strany  sa budú  bez meškania  informovať o stave
epidémií,  vzniku infekčných  ochorení na  štátnom území zmluvných
strán, ktoré vyžadujú karanténu. 

                               Čl.4

    Obe zmluvné  strany sa budú  informovať o zjazdoch,  vedeckých
kongresoch,  sympóziách a  iných akciách  uskutočňovaných v každom
štáte a pozývať na tieto  akcie vedeckých pracovníkov a odborníkov
druhej zmluvnej strany. 

                               Čl.5

    Obe  zmluvné strany  si  vymenia  odborníkov za  účelom výmeny
skúseností a zvyšovania kvalifikácie. 

                               Čl.6

    Na žiadosť jednej zo zmluvných strán bude druhá zmluvná strana
vysielať svojich odborníkov na konzultácie a prednášky. 

                               Čl.7

    Obe   zmluvné   strany   budú   napomáhať   spoluprácu   medzi
vedeckovýskumnými  inštitúciami  podobných  odborov  oboch  štátov
výmenou   plánov    vedeckovýskumných   prác,   vedecko-technickej
literatúry a  vedeckých informácií a  takisto nadviazaním priamych
vzťahov  medzi  týmito  inštitúciami  a  uskutočňovaním spoločných
vedeckých výskumov. 

                               Čl.8

    1.Obe   zmluvné  strany   zabezpečia  nevyhnutnú  zdravotnícku
ambulantnú alebo ústavnú starostlivosť  pri akútnom ochorení alebo
úraze  občanom   druhej  zmluvnej  strany,   ktorí  sa  nachádzajú
prechodne na ich území.

    2.Zmluvné  strany budú  umožňovať na  žiadosť druhej  zmluvnej
strany  ústavné  liečenie  vo  svojich zdravotníckych zariadeniach
chorých občanov druhej zmluvnej  strany za podmienok dohodnutých v
článku  10 ods. 5  tejto Dohody  a určených  v plánoch  spolupráce
dojednávaných podľa článku 11 tejto Dohody. 

                               Čl.9

    Obe zmluvné strany budú  úzko spolupracovať a budú koordinovať
stanoviská vo Svetovej  zdravotníckej   organizácií   a   v  iných
medzinárodných zdravotníckych organizáciách v otázkach, ktoré sú v
súlade so záujmami oboch štátov. 

                               Čl.10

    Finančné  otázky spojené  s vykonávaním  tejto Dohody  sa budú
riešiť takto:

    1.plány  v  oblasti  zdravotníctva  a  lekárskej vedy, odborné
časopisy a informačné materiály sa budú vymieňať bezplatne;

    2.náklady  na  cestovné  v   oboch  smeroch  uhrádza  vedeckým
pracovníkom a odborníkom vyslaným v súlade  s článkami 4 a 5 tejto
Dohody  vysielajúca zmluvná  strana  a  náklady spojené  s pobytom
(ubytovanie,  stravovanie,  miestne  cestovné,  kultúrne  akcie  a
vreckové v hotovosti) uhrádza prijímajúca zmluvná strana;

   3.náklady  na  cestovné  v  oboch  smeroch  a náklady spojené s
pobytom  odborníkov vyslaných  v súlade  s článkom  6 tejto Dohody
uhrádza prijímajúca zmluvná strana;

    4.zdravotnícka starostlivosť v súlade s článkom 8.ods. 1 tejto
Dohody v zdravotníckych zariadeniach  v ústavnom alebo ambulantnom
liečení (včítane  stravy a liekov  po dobu ústavného  liečenia) sa
poskytuje bezplatne;

    5.náklady   spojené   s   obojstranným   cestovným   pacientov
vysielaných  podľa článku  8 ods. 2  uhrádza vysielajúca  strana a
všetky  potrebné  náklady  spojené  s  liečením  pacientov uhrádza
prijímajúca strana.

    Rozsah a  podmienky liečenia sa  určia v plánoch  podľa článku
11. 

                               Čl.11

    Za  účelom  vykonávania  tejto   Dohody  budú  zmluvné  strany
dojednávať na  určité časové obdobia konkrétne  plány spolupráce v
oblasti zdravotníctva a lekárskych vied. 

                               Čl.12

    Dňom  nadobudnutia  platnosti  tejto  Dohody  stráca  platnosť
Dohovor medzi vládou Československej republiky a Kórejskej ľudovej
demokratickej  republiky  o  spolupráci  v  oblasti zdravotníctva,
podpísaný v Prahe 4. júna 1959. 

                               Čl.13

    Táto Dohoda nadobudne platnosť dňom podpisu.

    Dohoda  sa  uzaviera  na  päť  rokov  a  bude  sa  automaticky
predlžovať  vždy o  ďalšie päťročné  obdobie, pokiaľ  ju jedna  zo
zmluvných  strán  písomne  nevypovie  do  šiestich  mesiacov  pred
uplynutím príslušného obdobia platnosti.

    S písomným  súhlasom oboch zmluvných  strán možno túto  Dohodu
zmeniť a doplniť.

    Dané v Prahe 20. marca  1989 vo dvoch pôvodných vyhotoveniach,
každé v českom, kórejskom a  ruskom jazyku. V prípade rozdielnosti
vo výklade je rozhodujúce ruské znenie.

            Za vládu                         Za vládu
Československej socialistickej    Kórejskej ľudovodemokratickej
           republiky:                       republiky:
Prof.MUDr.Jaroslav Prokopec CSc.v.r.    Ri Dzong-Rjul. v.r.
  minister zdravotníctva ČSR         minister zdravotníctva KĽDR

119/1968 Zb

DOHOVOR

medzi  vládou  Československej  socialistickej  republiky a vládou
Mongolskej ľudovej republiky o spolupráci v oblasti zdravotníctva

    Vláda   Československej  socialistickej   republiky  a   vláda
Mongolskej ľudovej republiky  vedené prianím prehlbovať spoluprácu
v oblasti  zdravotníctva  a  tým   ďalej  rozširovať  a  upevňovať
priateľské vzťahy  medzi  oboma štátmi rozhodli  sa uzavrieť tento
Dohovor.

    Na ten účel vymenovali za svojich splnomocnencov:

    vláda Československej socialistickej republiky
    Vladislava Vlčka,

    vláda Mongolskej ľudovej republiky
    Bazaryna Demberela,

ktorí po  výmene svojich splnomocenstiev,  ktoré zistili v  dobrej
a náležitej forme, sa dohodli takto:

                               Čl.1

    Zmluvné strany budú rozvíjať  spoluprácu a podporovať vzájomnú
výmenu skúseností  v otázkach zdravotníctva a  lekárskej vedy tak,
aby táto spolupráca prispievala  k stálemu zlepšovaniu zdravotného
stavu ľudu oboch krajín. 

                               Čl.2

    Príslušné orgány  zmluvných strán si  budú vymieňať skúsenosti
získané  v organizácii  a  riadení  zdravotníctva, najmä  na úseku
liečebno-preventívnej    starostlivosti,    hygienickej    služby,
zdravotníckej   výchovy   a   používania   lekárskych   nástrojov,
prístrojov a liekov. 

                               Čl.3

    Príslušné orgány  zmluvných strán sa  budú vzájomne informovať
o nimi   organizovaných  zdravotníckych   zjazdoch,  konferenciách
a zasadaniach s medzinárodnou účasťou,  budú si vymieňať materiály
o týchto  akciách  a  pozývať  na  ne  odborníkov  druhej zmluvnej
strany. 

                               Čl.4

    Príslušné  orgány zmluvných  strán si  budú vymieňať  lekársku
literatúru, zoznamy  zdravotníckych filmov, názorné  pomôcky a iné
materiály zdravotníckej výchovy. 

                               Čl.5

    Príslušné orgány  zmluvných strán budú  spolupracovať na úseku
odbornej výchovy zdravotníckych pracovníkov najmä v tom smere, že:

1. budú   podporovať   výmenu   lekárov   a  iných  zdravotníckych
   pracovníkov s cieľom ich doškoľovania a špecializácie, prípadne
   štúdia niektorých druhov chorôb,

2. budú  si  vymieňať  pedagogické  skúsenosti,  učebné  pomôcky a
   dokumentáciu o doškoľovaní lekárov. 

                               Čl.6

    Príslušné orgány  zmluvných strán si  budú pravidelne vymieňať
prehľady   o   epidemiologickej   situácii   s   cieľom   zamedziť
rozširovanie infekčných chorôb. 

                               Čl.7

    Príslušné  orgány  zmluvných   strán  budú  vzájomne  prijímať
chorých  štátnych príslušníkov  druhej zmluvnej  strany do svojich
zdravotníckych zariadení na ústavné  liečenie, pokiaľ sa im nemôže
poskytnúť potrebné odborné liečenie  vo vlastnom štáte, a poskytnú
občanom  druhého   štátu,  ktorí  sa  zdržiavajú   na  ich  území,
nevyhnutné liečenie pri náhlom ochorení. 

                               Čl.8

    Vykonávaním   tohto   Dohovoru    sú   poverené   ministerstvá
zdravotníctva oboch štátov, ktoré budú podľa potreby dojednávať na
určité časové obdobia konkrétne plány spolupráce. 

                               Čl.9

    Náklady  spojené  s  vykonávaním  tohto  Dohovoru budú zmluvné
strany uhrádzať podľa týchto zásad:

1. zoznamy lekárskej literatúry a  zdravotníckych filmov, učebné a
   názorné   pomôcky,  zdravotnícko-výchovný   materiál  si   budú
   vymieňať bezplatne;

2. pri  vysielaní  delegácií  alebo   pri  účasti  na  zjazdoch  a
   konferenciách na  pozvanie uhrádza vysielajúca  strana cestovné
   náklady na  miesto určenia a  späť, prijímajúca strana  uhrádza
   náklady na ubytovanie, stravovanie a miestne dopravné;

3. náklady  spojené  s  vysielaním   a  pobytom  lekárov  a  iných
   zdravotníckych odborníkov a pracovníkov  na území druhého štátu
   bude uhrádzať strana, v prospech ktorej alebo na žiadosť ktorej
   boli tieto osoby vyslané;

4. náklady spojené s poskytnutím  ústavného a iného liečenia podľa
   článku  7 tohto  Dohovoru bude  uhrádzať strana,  ktorá chorých
   vysiela;  nevyhnutné  liečenie  pri  náhlom  ochorení  bude  sa
   poskytovať občanom druhého štátu bezplatne. 

                               Čl.10

    Vzájomné vyúčtovanie nákladov podľa článku 9 tohto Dohovoru sa
bude vykonávať  v súlade s príslušnou  platobnou dohodou, ktorá je
platná medzi oboma štátmi. 

                               Čl.11

    Tento Dohovor  nadobúda platnosť dňom podpisu;  uzaviera sa na
päť rokov a jeho platnosť sa  predlžuje vždy na ďalších päť rokov,
pokiaľ ho jedna zo zmluvných strán písomne nevypovie šesť mesiacov
pred uplynutím príslušného obdobia platnosti.

    Dané  v  Prahe  31. mája  1968  vo  dvoch vyhotoveniach, každé
v ruskom jazyku, pričom oba texty majú rovnakú platnosť.

            Za vládu                            Za vládu
   Československej socialistickej           Mongolskej ľudovej
            republiky:                          republiky:
         Dr. V. Vlček v.r.                   B. Demberel v.r